เคเคดิวิเดนด์3เดือนปันผล60สต.
กองทุนเคเค ดิวิเดนด์ บริหาร 3 เดือน กำไรหุ้น 13% ลุยแจกปันผล 60 บาทต่อหน่วย มองหุ้นโค้งสุดท้ายขึ้นได้อีก
5 ต.ค. 2555

กองทุนเคเค ดิวิเดนด์ บริหาร 3 เดือน กำไรหุ้น 13% ลุยแจกปันผล 60 บาทต่อหน่วย มองหุ้นโค้งสุดท้ายขึ้นได้อีก 
นายศุภกร สุนทรกิจ กรรมการผู้จัดการ บริษัทหลักทรัพย์จัดการกองทุน (บลจ.) เกียรตินาคิน เปิดเผยว่า กองทุนเปิดเคเค ดิวิเดนด์ อิควิตี้ (KK DIVIDEND) กำหนดจ่ายเงินปันผลสำหรับผลการดำเนินงานในรอบ 3 เดือน ตั้งแต่เดือน มิ.ย.–ส.ค. 2555 ให้แก่ผู้ถือหน่วยในอัตราหน่วยละ 0.60 บาท ในวันที่ 9 ต.ค. 2555 โดยปิดสมุดทะเบียนพักการโอนหน่วยลงทุนเพื่อสิทธิในการรับเงินปันผลในวันที่ 3 ต.ค. นับเป็นการจ่ายเงินปันผลครั้งแรกตั้งแต่เริ่มจัดตั้งกองทุนเมื่อ 21 มิ.ย.ที่ผ่านมา
“กองทุนเข้าลงทุนในหุ้นเกือบ 95% ของพอร์ตลงทุนทั้งหมด ขณะที่ช่วง 3 เดือนที่ผ่านมา ตลาดหุ้นปรับตัวดีขึ้นมาก จากนโยบายผ่อนคลายทางการเงิน (QE 3) ของสหรัฐ ประกอบกับหุ้นปันผลที่กองทุนคัดเลือกมาลงทุนก็ปรับตัวเพิ่มขึ้นมาก ส่งผลให้ผลการดำเนินงานและราคาหน่วยลงทุนของกองทุนปรับตัวเพิ่มขึ้นต่อเนื่อง โดยช่วงที่ผ่านมากองทุนได้รับผลตอบแทนการลงทุนในหุ้นอยู่ที่ประมาณ 12.95%” นายศุภกร กล่าว
สำหรับแนวโน้มตลาดหุ้นในช่วงที่เหลือของปี บริษัทคาดว่าดัชนีมีโอกาสปรับตัวเพิ่มขึ้นอีก แม้ว่าระหว่างทางอาจมีการขายทำกำไรบ้าง เนื่องจากการแก้ไขปัญหาหนี้สาธารณะยุโรปเริ่มคลี่คลาย สเปนมีนโยบายที่ชัดเจนขึ้น ส่วนการเลือกตั้งประธานาธิบดีสหรัฐในช่วงปลายปี คาดว่ารัฐบาลใหม่คงให้ความสำคัญในการกระตุ้นเศรษกิจอย่างต่อเนื่อง เพื่อขยายผลของ QE 3 ที่เพิ่งประกาศไป
นายศุภกร กล่าวว่า กองทุนหุ้นปันผลอย่าง เคเค ดิวิเดนด์ อิควิตี้ ถือเป็นทางเลือกที่เหมาะสำหรับประชาชนทั่วไปที่ยังสนใจลงทุนในหุ้น แต่ยังขาดความเข้าใจด้านการลงทุน รวมถึงผู้เกษียณที่กำลังมองหาช่องทางการบริหารเงินออมหลังเกษียณให้งอกเงย แต่ยอมรับความเสี่ยงได้ปานกลาง เนื่องจากกองทุนจะลงทุนในหุ้นที่มีการจ่ายเงินปันผลสม่ำเสมอ และธุรกิจมีแนวโน้มการเติบโตที่ดี มีอัตรากำไรต่อเนื่อง 
ปัจจุบันราคาหน่วยลงทุนอยู่ที่ประมาณ 11.29 บาท จากราคาเสนอขายครั้งแรกที่ 10 บาทต่อหน่วย